Junien yhteentörmäys
Junien yhteentörmäys

  oli viime sunnuntaina tulossa Helsingin ratapihalla Kaisaniemen keilaradan kohdalla.

Kun postijuna, joka lähtee täältä Tampereelta klo 8,30 a. p. ja joka saapuu Helsinkiin klo 1,53 päivällä, oli kaikessa rauhassa tulossa Helsingin asemalla, tuli sitä eräässä vaihteessa äkkiarvaamatta vastaan eräs yksinäinen paikallisjunan veturi, joka ei kulkenut samaa raidetta kuin postijuna, mutta jonka piti yllämainitun vaihteen kautta kulkea sen raiteen poikki jota myöten postijunan oli määrä kulkea. Seuraus oli, että molemmat saapuivat yht'aikaa vaihteeseen ja yhteentörmäys oli näin ollen välttämätön. Veturienkuljettajat huomasivat kuitenkin siksi ajoissa uhkaavan vaaran, että he hätäilmajarrujen avulla saivat sekä koneensa, että junansa pysäytetyiksi, joten suurempi onnettomuus tuli vältetyksi. Veturit tulivat kuitenkin siksi lujaa vastakkain, että toisesta puskurit ja n. k. "kosonkari" vioittuivat. Matkustajat pääsivät pälkähästä säikähdyksellä. Yhteentörmäyksen lievensi suuresti se seikka, että molempien koneitten puskurit sattuivat vastakkain, vaikka koneet kulkivatkin eri raidetta. Puskurien vieterit estivät suuremman täräyksen, joten matkustajat eivät sitä vaunuissa tunteneet. Jos paikallisjunan veturi olisi ehtinyt hiukankin enemmän eteenpäin, olisi se tullut poikittain postijunan koneen eteen ja seuraukset olisivat olleet toiset.

Asiassa toimeenpantu tutkinta selvittää syylliset.

</div>

Lähde
Aamulehti tiistai 21.1.1913 s. 6.

Aamulehti
Anonyymi
Helsinki
Onnettomuudet
Rautatieliikenne
1913